Πρόσληψη ιδιωτών ως πυροσβεστών γενικών καθηκόντων επί θητεία
Διαδικασία πρόσληψης Πυροσβεστικού προσωπικού επί Θητεία (ΠΕΘ) στο Πυροσβεστικό Σώμα
Αίτηση - υπεύθυνη δήλωση συμμετοχής στο διαγωνισμό
Κατάθεση από τον αιτούντα (αποκλειστικά δια ζώσης)
Να έχουν υγεία και άρτια σωματική διάπλαση, διαπιστούμενη από την αρμόδια επιτροπή υγειονομικής εξέτασης, μετά από προσκόμιση σε αυτήν από τους υποψηφίους, γνωματεύσεων, που καθορίζονται στην προκήρυξη.
Να μην έχουν υπερβεί το τριακοστό (30ό) έτος της ηλικίας τους κατά την 31η Δεκεμβρίου του έτους προ- κήρυξης του διαγωνισμού.
Να έχουν τουλάχιστον πτυχίο ή δίπλωμα ή απολυτήριο τίτλο δευτεροβάθμιας ή μεταδευτεροβάθμιας εκπαίδευσης της ημεδαπής ή ισότιμο τίτλο αντίστοιχης ειδικότητας εκπαιδευτικών δομών της αλλοδαπής.
Εφόσον είναι άντρες, να έχουν εκπληρώσει τις στρατιωτικές υποχρεώσεις τους με σωματική ικανότητα Ι1 ή να έχουν απαλλαγεί νόμιμα από αυτές, με την επιφύλαξη της απαλλαγής ή απόλυσης λόγω ανικανότητας που ανάγεται σε λόγους υγείας, κατά την ημερομηνία λήξης της προθεσμίας υποβολής της αίτησης συμμετοχής στον διαγωνισμό.
Να μην έχουν καταδικασθεί για τέλεση ή απόπειρα τέλεσης κακουργήματος ή για έγκλημα ανυποταξίας σε πολιτική αρχή, λιποταξίας, προσβολής του πολιτεύματος, προσβολής κατά της πολιτειακής εξουσίας, πλαστογραφίας, πλαστογραφίας πιστοποιητικών, υφαρπαγής ψευδούς βεβαιώσεως, ψευδορκίας, ψευδούς καταμήνυσης, ψευδούς ανωμοτί κατάθεσης, παράβασης καθήκοντος, ανθρωποκτονίας εξαιρουμένης της προερχομένης από αμέλεια, κλοπής, εκβίασης, απάτης, απάτης με υπολογιστή, απάτης σχετικής με τις επιχορηγήσεις, υπεξαίρεσης, απιστίας, παράνομης βεβαίωσης ή είσπραξης δικαιωμάτων του Δημοσίου, ναρκωτικών, κατά της γενετήσιας ελευθερίας και οικονομικής εκμετάλλευσης της γενετήσιας ζωής, εμπρησμό και εμπρησμό σε δάση (με πρόθεση ή από αμέλεια) επικίνδυνων παρεμβάσεων στη συγκοινωνία μέσων σταθερής τροχιάς, πλοίων και αεροσκαφών, παρακώλυσης συγκοινωνιών ή οποιουδήποτε άλλου εγκλήματος από δόλο τελεσθέντος, για το οποίο επιβλήθηκε ποινή φυλάκισης τουλάχιστον τριών (3) μηνών. Επίσης, να μην έχουν παραπεμφθεί αμετάκλητα σε δίκη ή εγκλεισθεί σε σωφρονιστικό κατάστημα για κακούργημα ή κάποιο από τα πλημμελήματα αυτά κατά την ημερομηνία λήξης της προθεσμίας υποβολής αιτήσεων και κατά το χρόνο της κατάταξης. Υποψήφιοι, οι οποίοι έχουν παραπεμφθεί σε δίκη διά βουλεύματος, επιτρέπεται να υποβάλουν αίτηση συμμετοχής αλλά δεν εισάγονται στο Πυροσβεστικό Σώμα, αν είναι επιτυχό- ντες, εφόσον δεν έχει εκδοθεί αμετάκλητο αθωωτικό βούλευμα ή απόφαση μέχρι την ημερομηνία έκδοσης της απόφασης κατάταξης. Η απονομή χάριτος δεν αίρει την ανικανότητα για κατάταξη εκτός εάν έχει εκδοθεί έως την ημερομηνία υποβολής αίτησης συμμετοχής τους, κατά την παρ. 1 του άρθρου 47 του Συντάγματος, διάταγμα που αίρει το σχετικό κώλυμα.
Να μη διώκονται ως φυγόποινοι ή φυγόδικοι για τα παραπάνω αδικήματα.
Να μην έχουν στερηθεί των πολιτικών τους δικαιωμάτων ή να μην τους έχει επιβληθεί η παρεπόμενη ποινή του άρθρου 60 του Ποινικού Κώδικα, έστω και αν έχει λήξει ο χρόνος που ορίστηκε για τη στέρησή τους ή ακόμη και αν παρήλθε ο χρόνος επιβολής της παρεπόμενης ποινής.
Να μην τελούν υπό δικαστική συμπαράσταση, στερητική ή επικουρική.
Να μην έχουν απολυθεί από το δημόσιο, εξαιτίας πειθαρχικού παραπτώματος καθώς και να μην έχει καταγγελθεί η σύμβαση εργασίας τους από το δημόσιο, για αντισυμβατική συμπεριφορά από δόλο ή αμέλεια.
Να μην έχουν εκπέσει από στρατιωτικό βαθμό, αποβληθεί ή απολυθεί για λόγους πειθαρχίας από τις Ένοπλες Δυνάμεις ή τα Σώματα Ασφαλείας.
Να έχουν πίστη στο Σύνταγμα, αφοσίωση στην Πατρίδα και στη Δημοκρατία και να μην πρεσβεύουν θρησκευτικές δοξασίες, που εμποδίζουν την εκτέλεση των καθηκόντων τους. Σε περίπτωση στην οποία υποψήφιος, μετά την επιτυχία και την κατάταξή του, αρνείται την εκτέλεση των καθηκόντων του, λόγω θρησκευτικών ή άλλων δοξασιών και πεποιθήσεων ανακαλείται η πράξη κατάταξής του.
Να μην φέρουν δερματοστιξία (τατουάζ), ή οπές από διάτρηση σώματος (piercing), σε εξωτερικά εμφανές σημείο του σώματός τους, κατά την περιβολή των στολών του Π.Σ., σύμφωνα με τις ισχύουσες για το προσωπικό του Π.Σ. διατάξεις. Δεν επιτρέπεται να φέρουν σε κανένα σημείο του σώματός τους δερματοστιξία με απεικονίσεις, οι οποίες, εκ του περιεχομένου τους, προκαλούν κατά τέτοιο τρόπο, ο οποίος δεν συνάδει με την ιδιότητα και τα καθήκοντά του πυροσβεστικού προσωπικού ή περιλαμβάνουν μηνύματα διακρίσεων, μίσους ή βίας κατά προσώπου ή ομάδας προσώπων που προσδιορίζονται με βάση τη φυλή, το χρώμα, τη θρησκεία, τις γενεαλογικές καταβολές, την εθνική ή εθνοτική καταγωγή, το σεξουαλικό προσανατολισμό, την ταυτότητα φύλου ή την αναπηρία.
Για όσους είχαν προσληφθεί στο Π.Σ. ως Πυροσβέστες Εποχικής Απασχόλησης ή υπηρετούν ως προσωπικό αυτή της κατηγορίας κατά τον χρόνο της προκήρυξης, να μην έχει καταγγελθεί η σύμβαση εργασίας τους για πειθαρχικούς λόγους ή να μην έχουν απολυθεί λόγω προσκόμισης ψευδών ή πλαστών δικαιολογητικών.
Να είναι κάτοχοι επαγγελματικής άδειας οδήγησης κατηγορίας Γ’
Για όσους έχουν διατελέσει εθελοντές πυροσβέστες του Π.Σ. να μην έχουν απωλέσει την ιδιότητα αυτή για τους λόγους που αναφέρονται στις περ. γ’, δ’ και ε’ της παρ. 2 του άρθρου 25 του ν. 4029/2011 (Α’ 245).
Θρησκευτικών πεποιθήσεων & αφοσίωσης στην πατρίδα
H διαδικασία αφορά στη συμμετοχή ιδιωτών σε διαγωνισμό για την πρόσληψη Πυροσβεστικού προσωπικού επί Θητεία (ΠΕΘ) στο Πυροσβεστικό Σώμα.
Δύο (2) έγχρωμες φωτογραφίες τύπου διαβατηρίου ή ταυτότητας διαστάσεων 3 εκ. × 4 εκ.
Φωτοαντίγραφο των δύο (2) όψεων του αστυνομικού δελτίου ταυτότητας
Πιστοποιητικό στρατολογικής κατάστασης τύπου Α
Ευκρινές φωτοαντίγραφο των δύο (2) όψεων επαγγελματικής άδειας οδήγησης κατηγορίας Γ’.
Πτυχίο ή δίπλωμα ή απολυτήριο τίτλο δευτεροβάθμιας ή μεταδευτεροβάθμιας εκπαίδευσης της ημεδαπής ή ισότιμο τίτλο αντίστοιχης ειδικότητας εκπαιδευτικών δομών της αλλοδαπής.
Πιστοποιητικό της Ανώτατης Συνομοσπονδίας Πολυτέκνων Ελλάδος
Βεβαίωση προϋπηρεσίας Πυροσβέστη Εποχικής Απασχόλησης
Ευκρινές φωτοαντίγραφο των δύο (2) όψεων επαγγελματικής άδειας οδήγησης κατηγορίας Δ’
Πιστοποιητικό Επαγγελματικής Ικανότητας (Π.Ε.Ι.) Γ’ κατηγορίας
Πιστοποιητικό Επαγγελματικής Ικανότητας (Π.Ε.Ι.) Δ’ κατηγορίας
Βεβαίωση του οικείου ασφαλιστικού φορέα ή βεβαίωση ή πιστοποιητικό, από το οποίο να προκύπτει η επαγγελματική εμπειρία και από το οποίο να αποδεικνύεται το ακριβές διάστημα απασχόλησης.
Βεβαίωση της Διεύθυνσης Ανθρώπινων Πόρων του Αρχηγείου Πυροσβεστικού Σώματος
Βεβαίωση της Διεύθυνσης Συντάξεων του Γενικού Λογιστηρίου του Κράτους
Βεβαίωση της αρμόδιας αστυνομικής αρχής για τα τέκνα Ελλήνων πολιτών, που έχασαν τη ζωή τους ή έχουν αναπηρία σε ποσοστό τουλάχιστον 67% συνεπεία τρομοκρατικής οργάνωσης
Γνωμάτευση Κέντρου Πιστοποίηση Αναπηρίας με αναγραφή του ποσοστού αυτής για τα άτομα με αναπηρία.
Στο πίσω μέρος κάθε φωτογραφίας ο υποψήφιος υποχρεούται να αναγράψει ευκρινώς το ονοματεπώνυμο και το πατρώνυμό του.
Το ψηφιακό αντίγραφο δελτίου ταυτότητας εκδίδεται αποκλειστικά για τις συναλλαγές φυσικών προσώπων με φορείς του δημόσιου τομέα, για τη διεκπεραίωση των οποίων υπάρχει υποχρέωση υποβολής φωτοαντιγράφου δελτίου ταυτότητας. Σε περίπτωση που δεν είναι διαθέσιμο, γίνεται δεκτό φωτοαντίγραφο σχετικής προσωρινής βεβαίωσης της αρμόδιας αρχής ή των κρίσιμων σελίδων του διαβατηρίου, ήτοι αυτών στις οποίες αναγράφονται ο αριθμός διαβατηρίου και τα στοιχεία ταυτότητας του κατόχου ή των κρίσιμων σελίδων του ατομικού βιβλιαρίου υγείας οποιουδήποτε ασφαλιστικού φορέα, εφόσον φέρουν σχετική φωτογραφία, ή των δύο όψεων της άδειας οδήγησης. Αν δεν προκύπτει από τα ως άνω έγγραφα η ημερομηνία γέννησης, πρέπει να προσκομισθεί και πιστοποιητικό ή βεβαίωση γέννησης.
Αφορά τους άνδρες υποψήφιους. Πρέπει να εμφαίνεται η σωματική ικανότητα. Όσοι έχουν εκπληρώσει τις στρατιωτικές τους υποχρεώσεις ως Έφεδροι Αξιωματικοί ή στις Ειδικές Δυνάμεις (Δυνάμεις Καταδρομών, Πεζοναυτών) ή στην Προεδρική Φρουρά θα πρέπει να αναγράφεται, πέρα από τη σωματική τους ικανότητα, και η ειδικότητα με την οποία εκπλήρωσαν τη θητεία τους καθώς και οι τυχόν μεταβολές της. Ως εκπλήρωση των στρατιωτικών υποχρεώσεων στις Ειδικές Δυνάμεις λογίζεται η αναγραφόμενη στο Πιστοποιητικό Στρατολογικής Κατάστασης ένδειξη «Καταδρομέας» ή «Πεζοναύτης» ή «Ειδικές Δυνάμεις».
Για τους κατόχους πτυχίου Υποβρύχιου Καταστροφέα. Το παρόν υποβάλλεται και μοριοδοτείται ανεξαρτήτως αν ο υποψήφιος έχει υπηρετήσει στις Ειδικές Δυνάμεις ή όχι.
Για τους κατόχους πτυχίου Σχολής Αλεξιπτωτιστών. Το παρόν υποβάλλεται και μοριοδοτείται ανεξαρτήτως αν ο υποψήφιος έχει υπηρετήσει στις Ειδικές Δυνάμεις ή όχι.
Για γονείς και τέκνα τρίτεκνων οικογενειών, γονείς και τέκνα πολύτεκνων οικογενειών, για τα τέκνα και αδερφούς/ές προσωπικού του Πυροσβεστικού Σώματος, που απεβίωσαν κατά την εκτέλεση της Υπηρεσίας ένεκα αυτής ή προσωπικού του Π.Σ. με αναπηρία, που έχει υπαχθεί στην κατάσταση της μονίμου διαθεσιμότητας ένεκα της Υπηρεσίας και για τα τέκνα Ελλήνων πολιτών, που έχασαν τη ζωή τους ή έχουν αναπηρία σε ποσοστό τουλάχιστον 67% συνεπεία τρομοκρατικής οργάνωσης. Το πιστοποιητικό αναζητείται αυτεπάγγελτα από τις αρμόδιες αρχές στην εφαρμογή: https://www.gov.gr/ipiresies/polites-kai-kathemerinoteta/stoikheia-polite-kai-tautopoietika-eggrapha/elektronike-autepaggelte-anazetese-dikaiologetikon
Για γονείς και τέκνα πολύτεκνων οικογενειών.
Για τους Πυροσβέστες Εποχικής Απασχόλησης (Π.Ε.Α.) Χορηγείται από τους Διοικητές των Διοικήσεων Πυροσβεστικών Υπηρεσιών Νομού (ΔΙ.Π.Υ.Ν.) ή των Διοικήσεων Πυροσβεστικών Υπηρεσιών (ΔΙ.Π.Υ.) Αθηνών, Πειραιώς, Ανατολικής Αττικής και Δυτικής Αττικής στην οποία εργάστηκαν ως Πυροσβέστες Εποχικής Απασχόλησης. Ως αντιπυρική περίοδος λογίζεται η κατ’ ελάχιστο τετράμηνη εργασιακή απασχόληση ως Πυροσβέστης Εποχικής Απασχόλησης (Π.Ε.Α.) κατ’ έτος.
Για τους εθελοντές πυροσβέστες. Χορηγείται από τον Διοικητή της Πυροσβεστικής Υπηρεσίας ή Πυροσβεστικού Σταθμού (Π.Υ. ή Π.Σ.) στην οποία είναι εγγεγραμμένοι, μόνο για τους εν ενεργεία ή σε αναστολή εθελοντές πυροσβέστες. Επισημαίνεται ότι οι εθελοντές πυροσβέστες πρέπει να έχουν εκτελέσει όλες τις υποχρεωτικές υπηρεσίες από την ημερομηνία απόκτησης της ιδιότητας του εθελοντή πυροσβέστη μέχρι την καταληκτική ημερομηνία υποβολής της αίτησης συμμετοχής στην προκήρυξη του διαγωνισμού. Στη βεβαίωση πρέπει να αναγράφεται ο συνολικός χρόνος πραγματικής εθελοντικής υπηρεσίας, που έχουν προσφέρει, χωρίς να προσμετράται το χρονικό διάστημα αναστολής.
Για τους κατόχους επαγγελματικής άδειας οδήγησης κατηγορίας Δ. Διευκρινίζεται ότι, εφόσον έχει βεβαιωθεί σε υποψήφιους/ες παράβαση που επισύρει αφαίρεση της άδειας ικανότητας οδήγησης ή η άδεια έχει αφαιρεθεί σύμφωνα με τις ισχύουσες διατάξεις περί Συστήματος Ελέγχου Συμπεριφοράς Οδηγών και η αφαίρεση ισχύει την ημερομηνία λήξης της προθεσμίας υποβολής αιτήσεων συμμετοχής, δεν γίνεται αποδεκτή η άδεια ικανότητας οδήγησης ως προσόν και ο/η κάτοχός της δεν μοριοδοτείται. Για άδειες οδήγησης της αλλοδαπής πρέπει να προκύπτει η αντιστοιχία τους με τις ισχύουσες ελληνικές άδειες οδήγησης από τις ισχύουσες διατάξεις ή την αρμόδια Υπηρεσία του Υπουργείου Υποδομών και Μεταφορών. Οι υποψήφιοι/ες που έχουν ολοκληρώσει επιτυχώς την απαιτούμενη διαδικασία για έκδοση και απόκτηση της αρχικής άδειας οδήγησης ή επέκτασης άδειας οδήγησης σε άλλη κατηγορία, λαμβάνουν την προβλεπόμενη μοριοδότηση με την προσκόμιση προσωρινής άδειας οδήγησης, που βρίσκεται σε ισχύ και δεν έχει παρέλθει χρονικό διάστημα μεγαλύτερο των έξι (6) μηνών από την έκδοσή της σύμφωνα με τα άρθρα 42 έως 47 του ν. 4663/2020 (Α’ 30), και την υπό στοιχεία Δ30/Α3/190875/17.6.2022 κοινή απόφαση των Υπουργών Προστασίας του Πολίτη, Δικαιοσύνης, Εσωτερικών, Ψηφιακής Διακυβέρνησης και Υποδομών και Μεταφορών «Αναπροσαρμογή του χρονικού διαστήματος μέγιστης δυνατής ισχύος των προσωρινών αδειών οδήγησης» (Β’ 3148).
Για τους κατόχους Πιστοποιητικού Επαγγελματικής Ικανότητας (Π.Ε.Ι.) Γ’ κατηγορίας. Να είναι σε ισχύ.
Για τους κατόχους Πιστοποιητικού Επαγγελματικής Ικανότητας (Π.Ε.Ι.) Δ’ κατηγορίας. Να είναι σε ισχύ.
Για τους έχοντες εργασιακή εμπειρία ως οδηγοί άδειας οδήγησης κατηγορίας Γ’ ή Δ’. Γίνονται, επίσης, δεκτές παλαιότερα εκδοθείσες καρτέλες ενσήμων του ΙΚΑ, καθώς και βεβαιώσεις ή Λογαριασμοί Ασφαλισμένου ΙΚΑ - ΕΤΑΜ/ΕΦΚΑ, που έχουν εκδοθεί αρμοδίως. Οι ελεύθεροι επαγγελματίες προσκομίζουν μία (1) τουλάχιστον σύμβαση ή δελτία παροχής υπηρεσιών που να καλύπτουν ενδεικτικά τη διάρκεια και το είδος της εμπειρίας τους. Οι μισθωτοί του δημόσιου τομέα δύνανται, αντί βεβαιώσεων ασφαλιστικού φορέα και εργοδότη, να προσκομίσουν βεβαίωση του οικείου φορέα του δημόσιου τομέα από την οποία να προκύπτουν η ειδικότητα πρόσληψης, η χρονική διάρκεια απασχόλησης καθώς και η συμβατική σχέση εργασίας.
Για τα τέκνα και αδερφούς/ές προσωπικού του Πυροσβεστικού Σώματος, που απεβίωσαν κατά την εκτέλεση της Υπηρεσίας ένεκα αυτής ή προσωπικού του Π.Σ. με αναπηρία, που έχει υπαχθεί στην κατάσταση της μονίμου διαθεσιμότητας ένεκα της Υπηρεσίας.
Για τα τέκνα Ελλήνων πολιτών, που έχασαν τη ζωή τους ή έχουν αναπηρία σε ποσοστό τουλάχιστον 67% συνεπεία τρομοκρατικής οργάνωσης.
Για τα τέκνα Ελλήνων πολιτών, που έχουν αναπηρία σε ποσοστό τουλάχιστον 67% συνεπεία τρομοκρατικής οργάνωσης.
Πρόσληψη Πυροσβεστικού προσωπικού επί Θητεία (ΠΕΘ)
Καθορισμός προσόντων, προϋποθέσεων, κωλυμάτων, δικαιολογητικών, διαδικασίας επιλογής υποψηφίων, προκαταρκτικών εξετάσεων, κριτηρίων κατάταξης σε αξιολογικούς πίνακες, τρόπου μοριοδότησης, τρόπου ένταξης σε επετηρίδες για την κατάταξη ιδιωτών ως πυροσβεστών γενικών καθηκόντων επί θητεία.
Οι υποψήφιοι δικαιούνται εντός αποκλειστικής προθεσμίας πέντε ημερολογιακών (5) ημερών από τη ανάρτηση των προσωρινών πινάκων στην ιστοσελίδα του Π.Σ. να υποβάλουν ένσταση ενώπιον της Επιτροπής Ενστάσεων, η οποία αποφαίνεται επί αυτών συντάσσοντας σχετικό πρακτικό προς την Επιτροπή Διενέργειας Διαγωνισμού, η οποία ενσωματώνει τις τυχόν διορθώσεις και προβαίνει στη σύνταξη των αναμορφωμένων πινάκων, τους οποίους υποβάλλει στη Διεύθυνση Ανθρωπίνων Πόρων του Π.Σ. Οι αναμορφωμένοι πίνακες αναρτώνται στην ιστοσελίδα του Π.Σ. και οι υποψήφιοι ενημερώνονται για αυτούς με αποκλειστικά δική τους ευθύνη.
Οι υποψήφιοι του διαγωνισμού υποβάλλουν αυτοπροσώπως ή μέσω εξουσιοδοτούμενου στις Επιτροπές Παραλαβής Δικαιολογητικών που εδρεύουν στις κατά τόπους Διοικήσεις Πυροσβεστικών Υπηρεσιών Νομού (ΔΙ.Π.Υ.Ν.) και στις Διοικήσεις Πυροσβεστικών Υπηρεσιών (ΔΙ.Π.Υ.) Αθηνών, Πειραιώς, Ανατολικής Αττικής και Δυτικής Αττικής, του τόπου κατοικίας ή διαμονής τους την αίτηση-υπεύθυνη δήλωση και τα δικαιολογητικά που διαθέτουν, μέσα στις προθεσμίες που ορίζει η προκήρυξη. Η υποβολή της αίτησης - υπεύθυνης δήλωσης και των δικαιολογητικών δύναται να γίνει ηλεκτρονικά, εφόσον τούτο προβλέπεται στη σχετική προκήρυξη. Δεν γίνονται δεκτά, θεωρούνται ως ουδέποτε υποβληθέντα και δεν λαμβάνονται υπόψη για το διαγωνισμό, δικαιολογητικά τα οποία έχουν υποβληθεί εκπρόθεσμα. Οι Επιτροπές Παραλαβής Δικαιολογητικών παραλαμβάνουν και ελέγχουν την εμπρόθεσμη υποβολή των αιτήσεων και των δικαιολογητικών, καθώς και την ακρίβεια και την πληρότητα αυτών. Προβαίνουν σε έλεγχο συνδρομής των προσόντων των υποψηφίων, επιστρέφουν αιτιολογημένα τα δικαιολογητικά των υποψηφίων που δεν πληρούν τις προϋποθέσεις του διαγωνισμού σε αυτούς και υποβάλουν στην Επιτροπή Διενέργειας Διαγωνισμού τις αιτήσεις και τα δικαιολογητικά των υποψηφίων που πληρούν τις προϋποθέσεις του διαγωνισμού.
Η Επιτροπή Διενέργειας Διαγωνισμού μοριοδοτεί τους υποψηφίους που πληρούν τις προϋποθέσεις του διαγωνισμού και εκδίδει προσωρινό πίνακα υποψηφίων που πληρούν τις προϋποθέσεις του διαγωνισμού, με φθίνουσα σειρά μορίων, στον οποίο περιλαμβάνεται η αναλυτική επιμέρους μοριοδότηση των κριτηρίων επιλογής, καθώς και προσωρινό πίνακα υποψηφίων, που δεν πληρούν τις προϋποθέσεις του διαγωνισμού.
Σε περίπτωση ισοβαθμίας υποψηφίων στους αναμορφωμένους πίνακες, προηγείται κατά σειρά: α) ο έχων υπηρετήσει στις Ένοπλες Δυνάμεις ως έφεδρος Αξιωματικός ή στις Ειδικές Δυνάμεις ή στην Προεδρική Φρουρά, β) ο κάτοχος του πτυχίου της Σχολής Υποβρύχιου Καταστροφέα ή Αλεξιπτωτιστών των Ενόπλων Δυνάμεων, γ) ο έχων υπηρετήσει ως εποχικός πυροσβέστης για περισσότερες αντιπυρικές περιόδους, δ) ο γονέας ή το τέκνο πολύτεκνης οικογένειας, ε) ο γονέας ή το τέκνο τρίτεκνης οικογένειας, στ) ο υποψήφιος με μεγαλύτερο βαθμό πτυχίου ή διπλώματος ή απολυτηρίου τίτλου δευτεροβάθμιας ή μεταδευτεροβάθμιας εκπαίδευσης της ημεδαπής ή ισότιμου τίτλου αντίστοιχης ειδικότητας εκπαιδευτικών δομών της αλλοδαπής, αναγόμενο σε δεκάβαθμη κλίμακα, με δύο δεκαδικά ψηφία. Σε περίπτωση νέας ισοβαθμίας, διενεργείται δημόσια κλήρωση από την Επιτροπή Διενέργειας Διαγωνισμού, με μέριμνα της οποίας ειδοποιούνται να παραστούν οι ενδιαφερόμενοι υποψήφιοι αυτοπροσώπως ή με εξουσιοδοτούμενο πρόσωπο. Η κλήρωση πραγματοποιείται ανεξαρτήτως της παρουσίας των ενδιαφερομένων ή των αντιπροσώπων τους. Για το αποτέλεσμα της κλήρωσης συντάσσεται πρακτικό.
Μετά την ολοκλήρωση της διαδικασίας των ενστάσεων, η Επιτροπή Διενέργειας Διαγωνισμού καλεί από τον αναμορφωμένο πίνακα υποψηφίων που πληρούν τις προϋποθέσεις του διαγωνισμού αριθμό υποψηφίων κατά φθίνουσα σειρά μορίων και σε αριθμό ίσο με τον αριθμό των προκηρυσσομένων θέσεων, προσαυξημένο κατά ποσοστό τουλάχιστον τριάντα τοις εκατό (30%), ώστε να υποβληθούν στις προκαταρκτικές εξετάσεις (ΠΚΕ). Ο ακριβής τόπος και χρόνος διεξαγωγής των ΠΚΕ ορίζεται με απόφαση του Αρχηγείου του Π.Σ., η οποία αναρτάται στην ιστοσελίδα αυτού και οι υποψήφιοι ενημερώνονται αποκλειστικά με δική τους ευθύνη. Οι ΠΚΕ περιλαμβάνουν αθλητικές και ψυχοτεχνικές δοκιμασίες, καθώς και υγειονομικές εξετάσεις. Οι ΠΚΕ είναι ενιαίες και κοινές για τους υποψηφίους και των δύο φύλων. Η σειρά διενέργειας των ΠΚΕ, καθώς και η σειρά εξέτασης των αγωνισμάτων των αθλητικών δοκιμασιών ορίζονται στην προκήρυξη. Το πρόγραμμα των ανωτέρω δοκιμασιών και εξετάσεων, ο τόπος και ο χρόνος παρουσίασης των υποψηφίων ορίζεται από τη Διεύθυνση Ανθρωπίνων Πόρων του Αρχηγείου Π.Σ. και αναρτάται στην ιστοσελίδα του Π.Σ. τουλάχιστον πέντε (5) ημερολογιακές ημέρες πριν από την έναρξη αυτών. Οι υποψήφιοι ενημερώνονται αποκλειστικά με δική τους ευθύνη.
Οι υποψήφιοι υποβάλλονται σε αθλητικές δοκιμασίες οι οποίες περιλαμβάνουν τα κάτωθι αγωνίσματα: α. Δρόμος 100 μέτρων σε μέγιστο χρόνο δεκαέξι δευτερόλεπτα (16”) με μία προσπάθεια. β. Άλμα σε μήκος με φόρα τουλάχιστον 3,50 μέτρων με μέγιστο τρεις προσπάθειες. γ. Τρεις (3) έλξεις σε μονόζυγο με μία προσπάθεια. Οι υποψήφιοι υποχρεούνται να αναρτώνται στο μονόζυγο από το πρόσθιο μέρος αυτού έχοντας το εξωτερικό μέρος της παλάμης στραμμένο προς το πρόσωπό τους. Μετά την πρώτη έλξη, οι υποψήφιοι δεν επιτρέπεται να έρχονται σε επαφή με το έδαφος μέχρι το τέλος της προσπάθειας, ενώ σε κάθε έλξη πρέπει η κάτω γνάθος να ξεπερνάει το ύψος του μονόζυγου και τα χέρια κατά την κάθοδο να είναι σε θέση πλήρους ανάτασης. δ. Άλμα σε ύψος με φόρα τουλάχιστον 1,05 μέτρων με τρεις προσπάθειες. ε. Μεταφορά ανά χέρι αλτήρα με λαβή βάρους είκοσι πέντε (25) κιλών έκαστος, σε απόσταση εκατό (100) μέτρων χωρίς διακοπή των κινήσεων και χωρίς επαφή των αλτήρων με το έδαφος σε χρόνο πενήντα δευτερολέπτων (50”) με μία προσπάθεια. στ. Δρόμος χιλίων (1.000) μέτρων σε μέγιστο χρόνο τεσσάρων πρώτων λεπτών και είκοσι δευτερολέπτων (4’ και 20”) με μια προσπάθεια. Για τους κρινόμενους μη ικανούς δεν επιτρέπεται επανεξέταση για κανένα λόγο και αποκλείονται των περαιτέρω εξετάσεων και διαδικασιών. Για τη συμμετοχή υποψηφίων σε αθλητικές δοκιμασίες που διενεργούνται σε χρόνο προγενέστερο της κρίσης της Επιτροπής Υγειονομικών Εξετάσεων, απαιτείται η προσκόμιση από αυτούς, κατά την ημέρα παρουσίασής τους στο εξεταστικό κέντρο των αθλητικών δοκιμασιών, πρόσφατης ιατρικής βεβαίωσης περί της δυνατότητάς τους να συμμετάσχουν σε αθλητικές δοκιμασίες. Με μέριμνα της Υγειονομικής Υπηρεσίας Πυροσβεστικού Σώματος (ΥΓ.Υ.Π.Σ.) παρίσταται ιατρός καθόλη τη διάρκεια των αθλητικών δοκιμασι- ών. Σε περίπτωση που υποψήφιος δεν συμμετείχε στις ως άνω αθλητικές δοκιμασίες για αποδεδειγμένο λόγο ανωτέρας βίας, καλείται για επανεξέταση, σε νέα ημερομηνία και ώρα, όχι όμως σε χρόνο μεταγενέστερο από την τελευταία ημερομηνία που λειτουργεί η Επιτροπή Αθλητικών Δοκιμασιών.
Οι υποψήφιοι που κρίθηκαν ικανοί στις αθλητικές δοκιμασίες υποβάλλονται σε υγειονομικές εξετάσεις. Οι υγειονομικές εξετάσεις και οι γνωματεύσεις του υποψηφίου προσκομίζονται αποκλειστικά από τον ίδιο κατά την ημέρα διενέργειας των υγειονομικών εξετάσεων στην Επιτροπή Υγειονομικών Εξετάσεων. Ως υγειονομικά μη ικανοί κρίνονται οι υποψήφιοι για τους οποίους η Επιτροπή Υγειονομικών Εξετάσεων αποφάνθηκε ότι είναι υγειονομικά μη ικανοί για την ενεργό υπηρεσία στο Π.Σ., όσοι παρουσιάστηκαν στην Επιτροπή Υγειονομικών Εξετάσεων και δεν προσκόμισαν δελτίο υγειονομικής εξέτασης ή προσκόμισαν αυτό ελλιπώς συμπληρωμένο καθώς και όσοι υπέβαλαν το δελτίο υγειονομικής εξέτασης, αλλά διέκοψαν/αποχώρησαν από τη διαδικασία πριν την ολοκλήρωση της υγειονομικής εξέτασης. Μη προσκόμιση όλων των προβλεπόμενων από την προκήρυξη του διαγωνισμού εξετάσεων και γνωματεύσεων, αποτελεί αιτία αποκλεισμού από τη συνέχεια των διαδικασιών του διαγωνισμού και συνεπάγεται την κρίση του υποψηφίου ως «υγειονομικά μη ικανός». Η μη προσέλευση στην Επιτροπή Υγειονομικών Εξετάσεων αποτελεί αιτία αποκλεισμού από τη συνέχεια των διαδικασιών του διαγωνισμού και την κρίση του υποψηφίου ως «μη προσελθών για υγειονομική εξέταση». Οι κρινόμενοι ως υγειονομικά μη ικανοί από την Επιτροπή Υγειονομικών Εξετάσεων αποκλείονται από το διαγωνισμού. Η Επιτροπή Υγειονομικών Εξετάσεων συντάσσει πρακτικό στο οποίο επισυνάπτεται πίνακας των υποψηφίων με την κρίση «υγειονομικά ικανός», «υγειονομικά μη ικανός» ή «μη προσελθών για υγειονομική εξέταση» για κάθε έναν εξ αυτών, το οποίο υποβάλλει στην Επιτροπή Διενέργειας Διαγωνισμού. Ο πίνακας των υποψηφίων με την κρίση της Επιτροπής Υγειονομικών Εξετάσεων αναρτάται στην ιστοσελίδα του Π.Σ. και οι υποψήφιοι ενημερώνονται αποκλειστικά με δική τους ευθύνη.
Όσοι υποψήφιοι χαρακτηρίστηκαν «υγειονομικά ικανοί» από την Επιτροπή Υγειονομικών Εξετάσεων παραπέμπονται στην Επιτροπή Ψυχοτεχνικών Δοκιμασιών. Με τις ψυχοτεχνικές δοκιμασίες ερευνάται η κρίση, η προσαρμοστικότητα στις μεταβαλλόμενες καταστάσεις και απαιτήσεις, η αυτοκυριαρχία, η συναισθηματική σταθερότητα, η σκέψη, η αντίληψη και η εν γένει προσωπικότητα του υποψηφίου. Ως αποτυχόντες στις ψυχοτεχνικές δοκιμασίες κρίνονται οι υποψήφιοι για τους οποίους η Επιτροπή Ψυχοτεχνικών Δοκιμασιών αποφάνθηκε ότι είναι μη ικανοί για την ενεργό υπηρεσία στο Π.Σ. και αποκλείονται από τη διαδικασία του διαγωνισμού. Η μη προσέλευση στην Επιτροπή Ψυχοτεχνικών Δοκιμασιών ή η αποχώρηση από αυτήν πριν την ολοκλήρωση των δοκιμασιών, αποτελεί αιτία αποκλεισμού από τη συνέχεια των διαδικασιών του διαγωνισμού. Η Επιτροπή Ψυχοτεχνικών Δοκιμασιών συντάσσει πρακτικό στο οποίο επισυνάπτεται πίνακας των υγειονομικά ικανών υποψηφίων με την κρίση «ικανός στις ψυχοτεχνικές δοκιμασίες», «μη ικανός στις ψυχοτεχνικές δοκιμασίες» ή «μη προσελθών στις ψυχοτεχνικές δοκιμασίες» για κάθε έναν εξ αυτών, το οποίο υποβάλλει στην Επιτροπή Διενέργειας Διαγωνισμού.
Με βάση τα αποτελέσματα των ΠΚΕ, η Επιτροπή Διενέργειας Διαγωνισμού συντάσσει οριστικούς πίνακες επιτυχόντων και επιλαχόντων κατά φθίνουσα σειρά μορίων, οι οποίοι υπογράφονται από τον Πρόεδρο και τα μέλη της Επιτροπής και υποβάλλονται στη Διεύθυνση Ανθρωπίνων Πόρων του Α.Π.Σ. Οι υποψήφιοι που κρίνονται ικανοί σε όλα τα στάδια των ΠΚΕ κρίνονται ως ικανοί για κατάταξη. Οι υποψήφιοι που κρίνονται μη ικανοί σε οποιοδήποτε στάδιο των ΠΚΕ, καθώς και εκείνοι που δεν προσήλθαν σε αυτές, κρίνονται ως μη ικανοί για κατάταξη. Οι ανωτέρω πίνακες κυρώνονται από τον Αρχηγό του Π.Σ. και αναρτώνται στην ιστοσελίδα του Πυροσβεστικού Σώματος www.fireservice.gr με μέριμνα της ανωτέρω Διεύθυνσης. Οι υποψήφιοι ενημερώνονται αποκλειστικά με δική τους ευθύνη.
Οι υποψήφιοι που περιλαμβάνονται στους οριστικούς πίνακες επιτυχόντων κατατάσσονται στο Π.Σ. με απόφαση του Υπουργού Κλιματικής Κρίσης και Πολιτικής Προστασίας. Με απόφαση του Αρχηγού του Π.Σ. καθορίζεται η ημερομηνία παρουσίασης των επιτυχόντων στην Πυροσβεστική Ακαδημία για την έναρξη της εκπαίδευσής τους.
Με την κατάταξή τους, όλοι οι επιτυχόντες (εισακτέοι) υποβάλλονται, με μέριμνα της Πυροσβεστικής Ακαδημίας και αδαπάνως για το δημόσιο, σε εργαστηριακές εξετάσεις για την ανίχνευση απαγορευμένων από τον νόμο ουσιών, ήτοι, οπιούχων, κανναβινοειδών και κοκαΐνης, καθώς και σε ανοσολογικές εξετάσεις (τεστ HIV, τεστ HbsAg, τεστ HCV). Οι ανωτέρω υγειονομικές εξετάσεις διενεργούνται αμέσως μετά την κατάταξη των επιτυχόντων και οπωσδήποτε εντός της χρονικής διάρκειας της εκπαίδευσής τους. Καταταγείς που προκύψει ότι δεν διαθέτει το σύνολο των ανωτέρω υγειονομικών προϋποθέσεων ή αρνείται να εξεταστεί ή απουσιάζει από την ως άνω εξέταση, απολύεται από τις τάξεις του Π.Σ. και αντικαθίσταται από επιλαχόντα υποψήφιο.
Οι προσληφθέντες υποβάλλονται σε κατάλληλη εκπαίδευση σε εκπαιδευτικές δομές του Π.Σ., η οποία παρέχεται από την Πυροσβεστική Ακαδημία και διαρκεί έναν (1) τουλάχιστον μήνα. Μετά από την επιτυχή ολοκλήρωση της εκπαίδευσης του πρώτου εδαφίου, χορηγείται στους προσληφθέντες σχετική βεβαίωση.
Η ψευδής δήλωση στοιχείων επισύρει αποκλεισμό από το διαγωνισμό και τις προβλεπόμενες ποινικές κυρώσεις.
Οι προσωρινοί πίνακες αναρτώνται στην ιστοσελίδα του Π.Σ. για την ενημέρωση των υποψηφίων με αποκλειστικά δική τους ευθύνη.
Οι υποψήφιοι, των οποίων η σειρά στον αναμορφωμένο πίνακα υποψηφίων που πληρούν τις προϋποθέσεις του διαγωνισμού υπερβαίνει τον αριθμό των προκηρυσσομένων θέσεων, δεν κατοχυρώνουν από την επιτυχία τους στις ΠΚΕ δικαίωμα διορισμού και κατάταξης, εκτός από την περίπτωση κένωσης αντίστοιχων θέσεων του αναμορφωμένου πίνακα υποψηφίων που πληρούν τις προϋποθέσεις του διαγωνισμού.
Οι οριστικοί πίνακες επιτυχόντων και επιλαχό- ντων ισχύουν για δώδεκα (12) μήνες από την ανάρτη- σή τους στην ιστοσελίδα του Πυροσβεστικού Σώματος www.fireservice.gr.
Υποβολή αίτησης - υπεύθυνης δήλωσης συμμετοχής στο διαγωνισμό
Ανάρτηση πίνακα που πληρούν τις προϋποθέσεις του διαγωνισμού
Υποβολή ενστάσεων και έκδοση αναμορφωμένου πίνακα
Άρση ισοβαθμιών στον αναμορφωμένο πίνακα
Κλήση για προκαταρκτικές εξετάσεις (ΠΚΕ)
Έκδοση πινάκων επιτυχόντων και επιλαχόντων
Διενέργεια εργαστηριακών εξετάσεων για την ανίχνευση ουσιών και ανοσολογικών εξετάσεων